AMATA หั่นเป้าขายที่ดินปีนี้เหลือ 650 ไร่ เซ่นพิษ “โควิด” ระบาดรุนแรง
AMATA ปรับลดเป้าหมายยอดขายที่ดินในประเทศปีนี้ลงเหลือ 650 ไร่ จากเดิมที่คาดว่าจะทำได้ 950 ไร่ เนื่องด้วยสถานการณ์การแพร่ระบาดของโควิด-19 ในประเทศยังมีความรุนแรง
AMATA ลดเป้าขายที่ดินในประเทศปีนี้ลงเหลือ 650 ไร่ เนื่องด้วยสถานการณ์การแพร่ระบาดของโควิด-19 ในประเทศยังมีความรุนแรง
31 ส.ค. 2564

นายวิบูลย์ กรมดิษฐ์ ประธานกรรมการบริหาร บริษัท อมตะ คอร์ปอเรชัน จำกัด (มหาชน) หรือ AMATA เปิดเผยว่า บริษัทฯ ได้ปรับลดเป้าหมายยอดขายที่ดินในประเทศปีนี้ลงเหลือ 650 ไร่ จากเดิมที่คาดว่าจะทำได้ 950 ไร่ โดยปรับลดในส่วนของนิคมอุตสากรรมอมตะซิตี้ ชลบุรี ลงเหลือ 100 ไร่ และนิคมอุตสาหกรรมอมตะไทย-จีน เหลือ 100 ไร่ เนื่องด้วยสถานการณ์การแพร่ระบาดของโควิด-19 ในประเทศยังมีความรุนแรง ส่วนนิคมอุตสาหกรรมอมตะซิตี้ ระยอง ยังคงไว้ที่ 450 ไร่
ขณะที่ปัจจุบันบริษัทมียอดขายที่ดินแล้วราว 443 ไร่ แบ่งเป็น ที่ดินที่ขายได้แล้วในครึ่งปีแรก 343 ไร่ และลูกค้าส่งเอกสารยืนยันมาแล้วกว่า 100 ไร่ และบริษัทฯ มียอดขายรอโอน (Backlog) อยู่ที่ 2,051 ล้านบาท คาดว่าจะโอนในปีนี้ได้ราว 50-60% รวมถึงอยู่ระหว่างการเจรจาลูกค้าใหม่เพิ่มเติมอีกราว 20-30 ราย ในหลากหลายอุตสาหกรรม เช่น อุตสาหกรรมพลังงาน เป็นต้น
โดยปัจจุบันบริษัทฯ มีที่ดินในมือรวมทั้งหมด 12,473 ไร่ ได้แก่ ที่ดินพร้อมขาย (Land availablefor sales) ประกอบด้วย ที่ดินจ.ชลบุรี จำนวน 614 ไร่, ที่ดินจ.ระยอง 1,332 ไร่ รวมกว่า 1,946 ไร่ และยังมีที่ดินเปล่ารอการพัฒนา (Raw Land  Pending for development) ซึ่งเป็นที่ดินในพื้นที่ชลบุรี 8,409 ไร่ และที่ดินในระยอง 873ไร่ รวมเป็น 9,282 ไร่ และที่ดินที่สำหรับ Commercial Area เป็นที่ดินในชลบุรี 868 ไร่ และเป็นที่ดินในระยอง 377 ไร่ รวมเป็น 1,245 ไร่
ส่วนยอดขายที่ดินในนิคมอุตสาหกรรม ประเทศเวียดนาม ปีนี้คาดว่าขั้นต่ำจะทำได้ราว 500-600 ไร่ และสูงสุดจะทำได้ 700 ไร่ โดย 6 เดือนแรกทำยอดขายที่ดิน (Pre-Land Sales) แล้ว 212 ไร่ ซึ่งอยู่ระหว่างพิจารณาดูอีกครั้งว่าจะสามารถโอนได้ทันปีนี้ หรือปี 65 เนื่องจากติดปัญหาทางราชการ
อย่างไรก็ตามยอมรับว่าเวียดนามสามารถควบคุมสถานการณ์ของโควิด-19 ได้ดี ทำให้สถานการณ์น่าจะคลี่คลายไปในทางที่ดีขึ้นได้เร็วๆ นี้ ประกอบกับเงินต่างประเทศที่เข้ามาลงทุนในเวียดนามนั้น (Foreign Direct Investment :FDI) มีมากกว่าไทยหลายเท่า
“แนวโน้มผลการดำเนินงานครึ่งปีหลังนี้ บริษัทฯ คาดว่าหากไม่มีการแพร่ระบาดของโควิด-19 รอบ 4 น่าจะไปได้สวย ซึ่งบริษัทฯ ก็อยู่ระหว่างติดตามสถานการณ์ดังกล่าวอย่างใกล้ชิด แต่หากมีการระบาดเกิดขึ้นอีกรอบ ทิศทางก็จะตรงกันข้ามกันเลย ฉะนั้นดัชนีชี้วัดก็จะเป็นเรื่องของโควอด-19” นายวิบูลย์ กล่าว